**Irena Degutienė Valdovų rūmuose Elenai Bradūnaitei-Aglinskienei įteiks Kalbos premiją**

 Gruodžio 10 d. Valdovų rūmuose įvyks iškilmingas Kalbos vakaras, kuriame Seimo Lituanistikos tradicijų ir paveldo įprasminimo komisijos pirmininkė Irena Degutienė įteiks 2018 metų Kalbos premiją. Šiais metais Kalbos premijos laureate Seimo Lituanistikos tradicijų ir paveldo įprasminimo komisija paskelbė etnologę, visuomenės veikėją Eleną Bradūnaitę-Aglinskienę. Premija skirta už rūpinimąsi lituanistiniu paveldu ir jo sklaida Lietuvoje ir užsienyje. Felicijos Bortkevičienės (1873–1945), žodžio laisvės gynėjos, labdaros organizatorės, atminimą įamžinanti premija skiriama už reikšmingą lituanistinę veiklą Lietuvos ir užsienio šalių piliečiams, organizacijoms, institucijoms.

 E. Bradūnaitė-Aglinskienė gimė Vokietijoje, poeto Kazio Bradūno šeimoje. Vėliau gyveno Jungtinėse Amerikos Valstijose, jaunystėje įsijungė į lietuvių išeivijos kultūrinę ir visuomeninę veiklą. Pastaruoju metu E. Bradūnaitė-Aglinskienė gyvena ir kultūrinę veiklą tęsia Lietuvoje. Pripažinimo ir pagarbos yra verti E. Bradūnaitės-Aglinskienės lituanistiniai darbai, nuveikti tiek išeivijoje, tiek Lietuvoje, išskirtiniai jos nuopelnai skleidžiant lietuvybės idėjas, žadinant vaikų ir jaunimo rūpestį lietuvių kalba ir lietuvių kultūros tradicijomis. E. Bradūnaitė-Aglinskienė nuolat susitinka su Lietuvos mokyklų ir vietos bendruomenėmis, dalijasi su jomis išeivijos patirtimis išlaikant gimtąją kalbą ir tautos tradicijas. Remdamasi išeivijos pavyzdžiu ir etnologės įžvalgomis, ji perduoda supratimą, kad už kalbos, kultūros tęstinumą esame atsakingi mes patys, lietuviai, tiek išeivijoje, tiek Lietuvoje.

 2018 metų Kalbos vakaras, kurį organizuoja Seimo Lituanistikos tradicijų ir paveldo įprasminimo komisija, Kultūros ministerija, Rašytojų klubas ir Valdovų rūmai, yra skiriamas Lietuvos valstybės atkūrimo šimtmečiui paminėti. 2018 metai taip pat yra paskelbti ir Vydūno metais, todėl šiam iškilmingam vakarui Vilniaus miesto savivaldybės choras „Jauna muzika“ (meno vadovas ir dirigentas V. Augustinas) parengė specialią programą, kurioje skambės Vydūno chorinės dainos, lietuvių kompozitorių kūriniai.

 Renginys nemokamas, tačiau būtina [registracija](http://registracija.valdovurumai.lt/b41lj4qr). Daugiau apie renginį [čia](https://www.valdovurumai.lt/lankytojams/renginiai/kalbos-vakaras-2018).